1. Il-jum ta' l-Indipendenza għandu jibqa' dejjem wieħed ta' ferħ. Fiħ aħna l-Maltin ħadna f'idejna t-tmexxija ta' poplu. Għalhekk żgur li għandna naħdmu u naħsbu biex il-pajjiż kollu għandu jħares lejn din il-ġurnata b'sens ta' kburija li mhux is-soċjetà kollha tħossha biżżejjed magħquda fih. Għad hemm popli mad-dinja li anke jekk għandhom jum wieħed nazzjonali, ġurnata waħda li jistgħu jidentifikaw rwieħhom magħha legalment u kostituzzjonalment, biss f'qalbhom għadhom ma jħossuhomx magħquda f'daqqa. Hemm qasma antika li l-fatti juru li baqgħet tinġarr mas-sekli mingħajr bidla. 2. F'pajjiżna, li ma kellniex stati fi stati imma konna maħkuma minn oħrajn, fortunatament dak li jinsab f'ġirien u membri oħra ta' l-Unjoni Ewropea, hawn ma jeżistix. Imma għad hemm diffikultajiet fostna li ġejjin minn apparetenenzi politiċi. Għad għandna għeruq antiki li qishom ma hemmx li jisparixxu minn wiċċ ix-xenarju politiku. Il-fatt li l-Partit Nazzjonalista kien dejjem favur l-indipendenza ta' pajjiżna, anki qabel it-twelid tal-Partit Laburista, għadha twassal għal diffikultajiet, ostakli mentali sabiex tiġi aċċettata. 3. Pożittivament għandna ngħidu li kontra dan hemm proċess ta' għaqda li qed isseħħ ma' kull ġenerazzjoni biċċa biċċa, fejn fih l-akkaniment u ostilità inutili ta' ċertu laburiżmu qiegħed jonqos. Iktar segwaċi warajh, persuni li jintrebħu mir-raġuni. Dan huwa tajjeb ħafna u ċert li fis-snin li ġejjin il-gvern ikollu iktar segwaċi warajh. Naħseb li għandna naċċettaw li l-festi nazzjonali tagħna huma bilanċjati bejn dawk li wasslu għall-indipendenza u dawk li seħħew in konsegwenza tagħha. Jum ir-Repubblika, Jum il-Ħelsien u l-jum li fih dħalna fl-Unjoni Ewropea kollha setgħu jiġu ċelebrati għax ħadna l-Indipendenza. 4. Il-pajjiż ħa nifs kbir nhar il-21 ta' Settembru 1964 proprju għax seta' jħares 'il quddiem lejn futur li jista' jiddeċiedi huwa għalih innifsu u mhux ħaddieħor għalih. Għax meta pajjiż jieħu t-tmexxija tal-poter f'idejh permezz tad-demokrazija jkun qiegħed jakkwista l-valur tal-futur. Il-valur li jħares 'il quddiem, li joħlom kif irid jibdel is-soċjetà, l-ambjent, li jista' jkollu l-qafas legali u kostituzzjonali li jrid hu, li ma għandux xkiel sabiex iħares fit-tul u m'għandux limitazzjonijiet. Il-libertà li wieħed jista' jimraħ għal rasu m'hemmx prezz għaliha. Għax biha għandna dejjem il-prospett li nibdlu u ninbidlu. 5. It-twelid legali tagħna jibda minn dik il-ġurnata tal-21 ta' Settembru 1964, għalkemm irridu nirreġistrat li aħna konna ilna s-sekli nikkunsidraw irwieħna poplu separat minn oħrajn. Is-sabiħ tagħna huwa li biddilna x-xenarju ta' taħt fuq, proprju minħabba l-abbiltajiet tagħna bħala bnedmin fuq dawn il-gżejjer. Dawwarna għax, l-ewwel, minn poplu kważi abbandunat sar wieħed li sab lilu nnifsu mmexxi minn forma ta' elite Ewropea taħt il-Kavallieri ta' l-Ordni ta' San Ġwann u kważi preċiż wara taħt l-Ingliżi li kienu r-renjanti emerġenti fl-espansjoni imperjali tagħhom għall-illum il-ġurnata wieħed li jista' jinfluwenza l-eventi f'soċjetajiet Ewropej oħra. Hemm sens ta' ġustizzja f'dan li aħna li qattajna tant snin dominati minn oħrajn qegħdin hemm b'sehem attiv, kapaċi nbiddlu t-toroq ta' l-oħrajn minkejja ċ-ċokon tagħna. 6. L-Indipendenza m'għandha qatt tkun partiġġjana u ħidmitna fil-politika għandha tkun immirata f'dik id-direzzjoni. L-għaqda fost il-poplu tikber meta jonqos atrit inutli. Huwa żball soċjali u, f'ċertu sens, ekonomiku li jibqa' jkun hemm diffikultajiet fuq l-importanza ta' dan il-jum. M'hemmx dubju li meta George Borg Olivier għadda mill-passjoni tan-negozjati, dan għamlu għall-ġid. Dan għamlu għall-ġid tal-pajjiż kollu u fl-interess nazzjoni, għax emmen li minn hemm nistgħu naqbdu t-triq li tagħmel suċċess għalina. Veru li kien Prim Ministru li ġej mill-Partit Nazzjonalista, però telaq f'din it-triq għax kien Malti, u kburi li kien hekk. Illum, wara ħamsa u erbgħin sena hemm bżonn li jasal il-messaġġ li għandna nkunu lkoll magħquda u d-diviżjoni partiġġjana tispiċċa darba għal dejjem. Dan l-artiklu deher fil-ġurnal Il-Mument tal-20 ta' Settembru 2009.
PAJJIŻ GĦANDU JKUN MAGĦQUD